Σας ενημερώνουμε ότι από 22-26 Σεπτεμβρίου 2010, στην Θεσσαλονίκη , Ξενοδοχείο “THE MET”, οργανώνεται από την Ελληνική Εταιρεία Αεροδιαστημικής Ιατρικής και Διαστημικών Ερευνών  το 6ο Διεθνές Συνέδριο Αεροδιαστημικής ιατρικής με θέμα: Επιμόρφωση, εκπαίδευση, έρευνα και εφαρμογές των διαστημικών ερευνών στην υγεία μας. Στόχοι του συνεδρίου είναι η  διαρκής ενημέρωση και επιμόρφωση των γιατρών όλων των ειδικοτήτων, σε θέματα Αεροπορικής και Διαστημικής Ιατρικής  αλλά και η  διαφώτιση και ευαισθητοποίηση της κοινής γνώμης και του Ιατρικού κόσμου για την κοινωνικοοικονομική σημασία της Αεροδιαστημικής Ιατρικής , εφαρμογές της οποίας έχουν δώσει λύσεις σε πολυάριθμα καθημερινά προβλήματα υγείας που παρουσιάζονται στην ζωή μας. Οι ομιλητές  θα αναφερθούν κυρίως στις επιπτώσεις της  ακινησίας  και της έλλειψης δραστηριότητας  λόγω του  νέου τρόπου ζωής μας  στα οστά, στους μυς, στην ισορροπία  και γενικά σε όλα τα συστήματα, που μας οδηγεί σε οστεοπόρωση, σε διαταραχές του ύπνου, καρδιολογικές διαταραχές , νευρολογικές διαταραχές  και κατάθλιψη.


Στο Συνέδριο θα συμμετέχουν με ομιλίες διεθνούς κύρους ομιλητές.  Θα μας τιμήσουν με την παρουσία τους αστροναύτες ιατροί με σημαντική προσφορά στον χώρο αυτό και θα μιλήσουν για τις έρευνες τους και τις εμπειρίες τους. Στην έναρξη του συνεδρίου ο αστροναύτης Frank de Winnie που μόλις επέστρεψε από τον Διεθνή Διαστημικό Σταθμό θα παρουσιάσει την αποστολή του «Οδύσσεια». 


Στο Σεμινάριο αεροπορικής ιατρικής ειδικοί στον χώρο θα αναφερθούν στις επιπτώσεις των διαταραχών της βαρομετρικής πίεσης  και του υψομέτρου σε όλα τα συστήματα του ανθρωπίνου οργανισμού  και  αφορά τους ιπταμένους  αλλά και  τους ταξιδεύοντες αεροπορικώς.


Στο Συνέδριο αυτό επέλεξε η παγκόσμια Ακαδημία Αστροναυτικής να εορτάσει τα 50 χρόνια προσφοράς της στην Ακαδημαϊκή κοινότητα και να στηρίξει με τον τρόπο αυτό και την δική μας προσπάθεια με ενεργό συμμετοχή διακεκριμένων μελών της.


Για την εγγραφή στο συνέδριο : www.gasma.gr  και transair@the.forthnet.gr .

